Tenenys
Tenenys – vakarų Lietuvos upė, Šilalės ir Šilutės rajonuose, kairysis Minijos intakas. Išteka iš Kupsčio ežero, 3 km į šiaurės vakarus nuo Pajūrio (Šilalės raj.). Teka į vakarus. Įteka į Miniją 10 km nuo žiočių, ties Vabalais, 3 km į rytus nuo Kintų (Šilutės raj.). Vidutinis nuolydis 106 cm/km. Debitas ties Miestaliais (15 km nuo žiočių): didžiausias 20,2 m³/s, vidutinis 2,58 m³/s, minimalus vasarą 0,20 m³/s, minimalus žiemą 0,23 m³/s. Vidutinis debitas žiotyse 3,46 m³/s. Pavasarį upė nuplukdo 29 %, vasarą 8 %, rudenį – 28 %, žiemą 35 % viso metinio nuotėkio. 24 km nuo žiočių, ties Ramučiais (Šilutės raj.) yra 54 ha drėkinimo tvenkinys (nuo 1976). Tenenys žemiau Tenenių yra smarkiai užterštas (2006 m. duomenimis; V kokybės klasė). Intakai: Dešinieji – Šiaudė, Ringys, Šiūšis, Melmentas, Velnupis. Upėvardis siejamas su žodžiais tenėti („tirštėti, stingti“), tenė („upės vieta, kur vanduo nejuda“).